31.

saskaņā ar redzējumu par EIT un tās izveidi līdz 2025. gadam un par EPT un ņemot vērā Romas ministru komunikē, “Eiropas universitātēm” – pilnībā ievērojot dalībvalstu kompetenci un subsidiaritātes, institucionālās autonomijas, akadēmiskās brīvības principu un saskaņā ar valsts un reģionālajiem apstākļiem, kā arī ciešā sadarbībā ar dalībvalstu augstākās izglītības iestādēm – būtu jāorientējas uz šādiem uzdevumiem: a) popularizēt kopīgu Eiropas redzējumu, tostarp akadēmiskās pamatvērtības, ar ko visiem izglītojamajiem, mācībspēkiem, pētniekiem un personālam palīdz veidot spēcīgāku Eiropas identitāti, tādējādi viņiem nodrošinot zināšanas, prasmes un kompetences, kas nepieciešamas, lai īstenotu pāreju uz ilgtspējīgāku, noturīgāku un iekļaujošāku Eiropu un lai sadarbotos un kopīgi veidotu zināšanas dažādās Eiropas un pasaules kultūrās, dažādās valodās, pāri robežām, visās nozarēs un akadēmiskajās disciplīnās; b) izveidot Eiropas starpuniversitāšu pilsētiņas, balstoties uz iekļautību, taisnīgumu, dzimumu līdztiesību un izcilību mācīšanās, mācīšanas, pētniecības un inovācijas jomā un aptverot plašu ģeogrāfisko tvērumu visās Eiropas daļās; c) veicināt kopīgas, integrētas ilgtermiņa izglītības un mācību, pētniecības un inovācijas stratēģijas, kā arī pakalpojumus sabiedrībai, lai uzlabotu Eiropas augstākās izglītības iestāžu kvalitāti, pievilcību, konkurētspēju un atbilstību un stiprinātu “zināšanu četrstūri”. Augstākās izglītības iestādes apvieno tiešsaistes un fiziskos resursus, kursus, speciālās zināšanas, personālu, datus un infrastruktūru, lai izmantotu savas stiprās puses un kļūtu noturīgākas; d) izpētīt jaunus un pievilcīgus veidus mācībspēku, personāla un pētnieku pieņemšanai darbā, atalgošanai, novērtēšanai un profesionalizācijai, strādājot pie tā, lai panāktu labāku atzīšanu un līdzsvaru starp izglītības, pētniecības, vadības un uzņēmējdarbības sasniegumiem, tādējādi veicinot paraugpraksi attiecībā uz pieņemšanu darbā un karjeras attīstību, vienlaikus ievērojot darba un privātās dzīves līdzsvaru un pilnveidojot snieguma atkārtotu atzīšanu un novērtēšanu; e) izveidot arvien spēcīgākas alianses, pētot iespējas, kā dažādu valsts sistēmu ietvaros kopīgi uzņemt studentus un kopīgi pieņemt darbā akadēmiskos mācībspēkus un pētniekus, lai šo alianšu ietvaros viņu karjeru izglītības un pētniecības jomā padarītu pievilcīgāku, ilgtspējīgāku un elastīgāku; f) risināt sabiedrības problēmas un pievērsties prasmju vajadzībām Eiropā, strādājot partnerībā un veidojot Eiropas studentu un akadēmisko aprindu pārstāvju grupas, kas rada zināšanas, ir starpdisciplināras un transnacionālas un kas darbojas kopā ar pētniekiem un uzņēmējdarbības, inovācijas un plašāku kopienu pārstāvjiem. Sadarbojoties ar apkārtējām inovācijas ekosistēmām, augstākās izglītības iestādes sagatavo studentus, absolventus un pētniekus karjeras sākumposmā tam, lai viņi spētu maksimāli palielināt savu nodarbināmību, izmantot piedāvātās iespējas un kļūt par tādu pārmaiņu virzītājspēkiem, kuru mērķis ir panākt divējādo – zaļo un digitālo – pārkārtošanos; tās arī paplašina un stiprina doktorantūras un pēcdoktorantūras mācību programmas papildus akadēmiskajai izglītībai, lai attiecīgā gadījumā iekļautu transversālās prasmes, kas ir vērtīgas citās nozarēs; g) virzīties uz to, lai, pamatojoties uz Ilgtspējīgas attīstības programmu 2030. gadam, visos līmeņos un disciplīnās tiktu integrēta izglītība ilgtspējīgai attīstībai, veicināta STEAM (6) pieeja un panākts, ka STEM jomas un karjera akadēmiskajā un pētniecības jomā kļūst pievilcīgākas, tostarp sievietēm; h) mācību programmās iekļaut kombinētus mobilitātes veidus, t. i., fizisku mobilitāti (kurai arī turpmāk jābūt pamatformātam), jauktu (7) un/vai virtuālu (8) mobilitāti, lai saskaņā ar kvalitātes standartiem Eiropā un dalībvalstīs (9) palielinātu studentu un absolventu mobilitāti visos līmeņos un panāktu, ka internacionalizācija pašu mājās kļūst par realitāti; i) panākt mūžizglītības īstenošanu augstākajā izglītībā, piedāvājot dažādas izglītības iespējas un ieviešot inovatīvas un uz studentiem vērstas pedagoģijas metodes, ko kopīgi nodrošina visās Eiropas starpuniversitāšu pilsētiņās, kur daudzveidīgs studentu sastāvs visos savu studiju un karjeras līmeņos var izmantot elastīgus mācīšanās veidus. Kaut arī mikroapliecinājumi (10) nav atkāpe no pilno studiju programmu pamatprincipa un to nevājina, tie varētu palīdzēt paplašināt mācīšanās iespējas, lai varētu uzņemt netipiskus izglītojamos un apmierināt pieprasījumu pēc jaunām prasmēm darba tirgū; padarīt mācīšanās pieredzi elastīgāku un modulārāku; atbalstīt piekļuvi augstākajai izglītībai; un iesaistīt izglītojamos neatkarīgi no viņu iepriekšējās kvalifikācijas vai izcelsmes, veicinot pārkvalifikācijas un prasmju pilnveides iespējas un vienlaikus nodrošinot kvalitatīvu izglītību; j) veicināt praktisku un/vai darbā balstītu pieredzi, ko atbalsta ārējie mentori, lai veicinātu uzņēmējdarbībai piemērotu domāšanu un attīstītu pilsonisko līdzdalību; k) censties alianšu ietvaros panākt studentu līdzsvarotu mobilitāti, personāla mobilitāti un intelekta apriti; l) radīt jaunu, iekļaujošāku un inovatīvāku mācīšanās vidi, kas sasniedz visus izglītojamos, tostarp nelabvēlīgā situācijā esošus un netradicionālus izglītojamos, un palīdzēt stiprināt Eiropas augstākās izglītības sistēmu kvalitāti un sociālo dimensiju; m) palīdzēt stiprināt augstākās izglītības iestāžu pētniecības un inovācijas dimensijas Eiropā, izstrādājot kopīgu programmu, vienotas infrastruktūras un resursus, veicinot kritisko masu, stiprinot cilvēkkapitālu un iesaistot mācīšanas un pētniecības jomā neakadēmiskus dalībniekus, veidojot saikni ar apkārtējām inovācijas ekosistēmām, ar iedzīvotājiem un sabiedrību; n) veicināt to, ka “Eiropas universitātes” tiek izmantotas kā izmēģinājuma vietas inovatīvai mācīšanai un pētniecībai, ietverot akadēmiskās karjeras novērtēšanas un atalgojuma sistēmas, kurās cita starpā tiek ņemta vērā atvērtās zinātnes prakse, mācīšanas kvalitāte, zināšanu nodošana un informēšana; uzlabotas tenūrgaitas sistēmas un nostiprināta karjeras vadība un dažādošana; un atvērtās zinātnes principu un prakses pieņemšana, tostarp Eiropas atvērtās zinātnes mākoņa un atvērtās piekļuves izdevējinfrastruktūru, zināšanu un datu apmaiņas, kā arī atvērtas sadarbības, pieņemšana; o) veicināt to, lai tiktu apstiprināta “Eiropas pētnieku harta” un “Rīcības kodekss par pētnieku pieņemšanu darbā (11)” un to īstenošanas mehānismi, tostarp Cilvēkresursu stratēģija pētniekiem (HRS4R) un EURAXESS, Padomes secinājumi par Eiropas Pētniecības padziļināšanu un turpmākā EPT talantu platforma, kuru mērķis ir veicināt Eiropas praksi attiecībā uz karjeras attīstību pētniecības jomā, kuru piemēro dažādām karjeras iespējām; p) mudināt pilnībā izmantot ES izcilās pētniecības un inovācijas spējas augstākās izglītības un pētniecības nozarēs, atbalstot augsti kvalificētus un konkurētspējīgus Eiropas pētniekus, palielinot pētniecības izcilību un stiprinot zināšanu pārnesi un inovācijas spējas Eiropā, ko panāk, veidojot ciešākas saiknes ar programmu “Apvārsnis Eiropa” un nodrošinot, ka attiecīgā karjera ir īstenojama pāri robežām, visās disciplīnās un nozarēs; q) palīdzēt apzināt šķēršļus, kas traucē pilnībā izmantot iniciatīvas “Eiropas universitātes” potenciālu, un, cik vien iespējams, ierosināt risinājumus, kas varētu dot labumu visai augstākās izglītības sistēmai un kas jāpieņem juridiski atbildīgā lēmumu pieņemšanas līmenī; r) darboties kā paraugs Eiropas augstākās izglītības pārveidei, Boloņas svarīgāko saistību turpmākai īstenošanai, tostarp kvalifikāciju un mobilitātes periodu automātiskai atzīšanai ārvalstīs, un kā tiltam starp EIT un EPT pilnīgā sinerģijā ar EAIT; s) palīdzēt palielināt pētniecības izcilību un izglītības kvalitāti, tostarp starptautiskā kontekstā, tādējādi veicinot Eiropas augstākās izglītības nozares konkurētspēju laikā, kad notiek globāla sacensība par talantiem, tostarp ar augstākās izglītības iestāžu internacionalizāciju, sadarbību globālu problēmu risināšanā, akadēmisko pamatvērtību, kā arī kopīgu Eiropas vērtību popularizēšanu, sadarbību ārvalstu iejaukšanās novēršanā, pētniecības novērtēšanas sistēmu un karjeras reformu un pētniecības rezultātu un intelektuālā īpašuma aizsardzību saskaņā ar atvērtās piekļuves un atvērto datu principiem ES līmenī,